b'\n_START_ARTICLE_\nCriss Angel\n_START_PARAGRAPH_\nCriss Angel (oikealta nimelt\xc3\xa4\xc3\xa4n Christopher Nicholas Sarantakos, s. 19. joulukuuta 1967 Long Island, New York) on yhdysvaltalainen muusikko, taikuri, illusionisti ja Criss Angel \xe2\x80\x93 tajunnanr\xc3\xa4j\xc3\xa4ytt\xc3\xa4j\xc3\xa4 -televisiosarjan (Criss Angel Mindfreak) luoja ja ohjaaja. Angelin oikea sukunimi on per\xc3\xa4isin h\xc3\xa4nen kreikkalaiselta \xc3\xa4idilt\xc3\xa4\xc3\xa4n. H\xc3\xa4nen vanhempiensa nimet ovat John ja Dimitra Sarantakos. Angel on ollut lapsesta asti kiinnostunut taikuudesta. Suurin vaikutus h\xc3\xa4neen on ollut edesmenneell\xc3\xa4 is\xc3\xa4ll\xc3\xa4\xc3\xa4n Johnilla, joka kuoli vatsasy\xc3\xb6p\xc3\xa4\xc3\xa4n._NEWLINE_Criss Angel on tunnettu my\xc3\xb6s skeptikkona.\n_START_SECTION_\nUra illusionistina\n_START_PARAGRAPH_\nL\xc3\xa4hes koko ik\xc3\xa4ns\xc3\xa4 Angel on harrastanut taikuutta ja h\xc3\xa4n on tehnyt keikkoja ymp\xc3\xa4ri maailmaa. Criss Angel esiintyy Mindfreak-sarjassa (suom. Tajunnanr\xc3\xa4j\xc3\xa4ytt\xc3\xa4j\xc3\xa4), jota on kuvattu Alladin Resortissa, New Orleanissa, Las Vegasissa, Los Angelesissa ja Angelin kotikaupungissa, New Yorkin East Meadowissa, ja my\xc3\xb6s monissa muissa kaupungeissa. Criss on tehnyt huimap\xc3\xa4isi\xc3\xa4 mielen ja kehon kokeita. H\xc3\xa4nen mukaansa ihokoukuista roikkuminen oli "hulluin" kaikista h\xc3\xa4nen tekemist\xc3\xa4\xc3\xa4n tempuista. Criss Angel on my\xc3\xb6s n\xc3\xa4ytellyt taikuria yhdess\xc3\xa4 jaksossa Las Vegas -nimisess\xc3\xa4 sarjassa, sek\xc3\xa4 murhaaja-taikuria yhdess\xc3\xa4 CSI: New Yorkin jaksossa.\n_START_SECTION_\nMuusikon ura\n_START_PARAGRAPH_\nCriss Angelilla oli industrial-yhtye Angeldustissa, jonka h\xc3\xa4n perusti Klay Scottin kanssa, kun Klaytonin edellinen yhtye Circle of Dust hajosi. Angeldust julkaisi albumin Musical Conjurings from the World of Illusion vuonna 1998 ja esiintyi Madison Square Gardenissa. H\xc3\xa4n on my\xc3\xb6s julkaissut muutaman muun levyn Criss Angelina.'